Сей Ҡулдан аҙ ғына араны үткәс, Ҡалын күрән уйһыулығы башлана. Юғарынан ҡарағанда ҡаҙанды хәтерләткән, түңәрәкләнеп ятҡан был тигеҙлек уртаһында сәсеүлек, тирә яғын көнсығыштан алып төньяҡ көнбайышҡа тиклем һаҙлыҡ уратып алған. Ә көньяғында — ағаслыҡ һәм ҡыуаҡлыҡтар. Яҙғы ташҡында Ағиҙел йылғаһы, был яҡҡа инеп, ҙур диңгеҙҙәй булып ята. Һыу ҡайтҡас, тирә-яғы һаҙлыҡҡа әйләнеп, ерҙе ҡамыш менән күрән ҡаплай. Аҙ ғына юғарыға күтәрелеп түбәнгә ҡарағанда йыйылып ятҡан һыуҙарҙан хасил булған бәләкәй генә күлдәр, бормаланып ятҡан ҡуйы йәшел күрәнлек күҙгә ташлана.